
[bookmark: _Hlk10017759]Informatīvais ziņojums
"Par Eiropas Savienības Tieslietu un iekšlietu ministru padomes 
2022. gada 8. – 9. decembra sanāksmē izskatāmajiem jautājumiem"

2022. gada 8. – 9. decembrī Briselē, Beļģijā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme).

Padomes sanāksmes tieslietu sadaļā ir ietverti šādi leģislatīvie darba kārtības jautājumi:
[bookmark: _Hlk9954409]
1. Elektroniskie pierādījumi (progresa ziņojums)
Padomes sanāksmē tiks sniegta aktuālākā informācija attiecībā uz priekšlikuma regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās un priekšlikumu direktīvai, ar ko paredz saskaņotus noteikumus juridisko pārstāvju iecelšanai ar mērķi iegūt pierādījumus kriminālprocesā virzību.
Latvija pieņem zināšanai sniegto informāciju.

2. Priekšlikums direktīvai par līdzekļu atgūšanu un konfiskāciju[footnoteRef:2] (politiskās debates) [2:  Latvijai ir izstrādāta nacionālā pozīcija Nr. 1 par priekšlikumu Eiropas Parlamenta un Padomes direktīvai par līdzekļu atgūšanu un konfiskāciju, kas plānota apstiprināt 2022.gada 6.decembra Ministru kabineta sēdē un 2022.gada 7.decembra Saeimas Eiropas lietu komisijā.] 

Eiropas Komisija 2022. gada 25. maijā izdeva priekšlikumu Direktīvai par līdzekļu atgūšanu un konfiskāciju (turpmāk – priekšlikums). Priekšlikuma mērķis ir atjaunināt spēkā esošo tiesisko regulējumu[footnoteRef:3], lai veicinātu un nodrošinātu efektīvus līdzekļu atgūšanas un konfiskācijas centienus visā Eiropas Savienībā (turpmāk – ES), stiprinot kompetento iestāžu spējas identificēt, iesaldēt un pārvaldīt aktīvus, pastiprinot un paplašinot konfiskācijas spējas, lai aptvertu visas attiecīgās noziedzīgās darbības, ko veic organizētās noziedzības grupas, nodrošināt iespēju konfiscēt visus attiecīgos aktīvus. Priekšlikuma mērķis ir uzlabot arī sadarbību starp visām aktīvu atgūšanā iesaistītajām iestādēm, veicinot stratēģiskāku pieeju aktīvu atgūšanai, iestādēm vairāk iesaistoties kopīgu mērķu sasniegšanā šajā jomā.  [3:  Padomes Lēmums 2007/845/TI (2007. gada 6. decembris) un Eiropas Parlamenta un Padomes Direktīva 2014/42/ES (2014. gada 3. aprīlis) par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā ] 

Čehijas prezidentūra Padomes sanāksmē aicinās ministrus uz politiskām debatēm, atbildot uz diviem jautājumiem:
-	Vai tiesības uz taisnīgu tiesu un tiesības uz efektīvu tiesību aizsardzību, kā noteikts attiecīgajos instrumentos, nodrošina pietiekamu aizsardzības līmeni visām personām, kuras skar ierosinātajā direktīvā paredzētie pasākumi?
Kopumā priekšlikumā ir iekļauti pasākumi, kas nodrošina procesā iesaistītajām personām tiesības uz taisnīgu tiesu. Latvija uzskata, ka īpaša uzmanība jāpievērš Priekšlikuma 15.pantā paredzētai konfiskācijai bez notiesājoša sprieduma, tāpat arī 16.pantā paredzētajai neizskaidrojamas bagātības konfiskācijai, kas var radīt tiesību uz taisnīgu tiesu - ierobežojumus. Šajos gadījumos konfiskācija iespējama bez notiesājoša sprieduma par noziedzīgo nodarījumu, jo netiek noskaidrots personas vainīgums, bet gan personai pašai ir pienākums pierādīt, ka šī manta visticamāk nav noziedzīgi iegūta. Lai, piemērojot šos pantus, neierobežotu tiesības uz taisnīgu tiesu, tad nepieciešams noteikt konkrētus nosacījumus šādas konfiskācijas realizācijai, kas ļautu īstenot paredzēto konfiskāciju. 
Vienlaikus Latvija uzsver, ka tiesības uz taisnīgu tiesu ir nodrošinātas arī trešajām personām, paredzot pienācīgu informēšanu par kriminālprocesa norisi un nodrošinot tiesības uz nolēmumu pārsūdzību, līdz ar to tiesības uz taisnīgu tiesu netiktu pārkāptas.
-	Vai ir lietderīgi paplašināt tiesības uz aizstāvību, attiecinot tās arī uz skartajām personām, kas nav apsūdzētās personas, t. i.,  garantēt tiesības uz aizstāvību citām personām, nevis tām, kas apsūdzētas noziedzīgā nodarījumā?
Priekšlikums paredz tiesiskās aizsardzības līdzekļu nodrošināšanu.  Latvija norāda, ka atbalstām dalībvalstīm noteikt pienākumu nodrošināt tiesības uz aizstāvību, efektīvu tiesību aizsardzību un taisnīgu tiesu. Jau šobrīd Latvijā Kriminālprocesa likums (turpmāk – KPL) paredz personai tiesības uz taisnīgu tiesu, piemēram, lēmums par aresta uzlikšanu mantai nav galīgs un pusēm ir tiesības KPL 337. panta kārtībā lēmumu pārsūdzēt, kā arī KPL  365.panta 2.2 daļā ir paredzētas personas tiesības pārsūdzēt lēmumu par arestētās mantas realizāciju. 
Tiesības uz aizstāvību KPL 20.panta kontekstā ir attiecināmas tikai uz tām personām, par kurām izteikts pieņēmums vai apgalvojums, ka tā izdarījusi noziedzīgu nodarījumu, līdz ar to ir atbalstāma efektīva aizskarto personu tiesību aizsardzība un tiesība uz taisnīgu tiesu.  

3. Priekšlikums direktīvai, ar ko pārskata Eiropas Parlamenta un Padomes Direktīvu 2008/99/EK (2008. gada 19. novembris) par vides krimināltiesisko aizsardzību[footnoteRef:4] (vispārējā pieeja) [4:  Latvijai ir nacionālā pozīcija Nr. 1 par priekšlikumu Eiropas Parlamenta un Padomes direktīvai, ar ko paredz noteikumus par vides krimināltiesisko aizsardzību un ar ko aizstāj Direktīvu 2008/99/EK, kas apstiprināta 2022.gada 12.aprīļa Ministru kabineta sēdē un 2022.gada 20.aprīļa Saeimas Eiropas lietu komisijā.] 

2020. gada nogalē Eiropas Komisija veica novērtējumu par 2008. gada Direktīvas[footnoteRef:5] piemērošanas aspektiem, kurā tika konstatēts, ka direktīvā ietvertais normatīvais regulējums neatbilst direktīvas mērķim un pastāvošajai sociālajai realitātei. Proti, tika secināts, ka direktīvas darbības joma ir novecojusi, direktīvā lietoto juridisko terminu atšķirīgā interpretācija var kavēt ES dalībvalstu pārrobežu sadarbību un piemērojamie sankciju veidi vairs nav tik efektīvi. Ievērojot minēto, Eiropas Komisija izstrādāja priekšlikumu jaunai ES direktīvai (turpmāk – direktīvas priekšlikums). Lai novērstu pašreizējos 2008. gada Direktīvas[footnoteRef:6] trūkumus un nodrošinātu tiesiskā regulējuma atbilstību pastāvošajai sociālajai realitātei, priekšlikums paredz jaunus noziedzīgus nodarījumus vides aizsardzības jomā, stiprina kriminālsodu sistēmu, veicina izpildes iestāžu sadarbību efektīvākai cīņai pret noziedzību vides jomā, nosaka obligātos standartus informācijas apmaiņai un statistikas datu vākšanai par noziegumiem pret vidi, kā arī priekšlikums paredz atzīt un nostiprināt iedzīvotāju un pilsoniskās sabiedrības nozīmi. [5:  2008. gada 19. novembrī tika pieņemta Eiropas Parlamenta un Padomes Direktīva 2008/99/EK par vides krimināltiesisko aizsardzību]  [6:  2008. gada 19. novembrī tika pieņemta Eiropas Parlamenta un Padomes Direktīva 2008/99/EK par vides krimināltiesisko aizsardzību] 

Dalībvalstis ir sniegušas savu piekrišanu Čehijas prezidentūras izstrādātajam kompromisa tekstam, kas tiek virzīts uz vispārējās pieejas apstiprināšanu Padomes sanāksmē. 
Saskaņā ar nacionālo pozīciju Latvija var atbalstīt vispārējās pieejas apstiprināšanu direktīvas priekšlikumam Padomes sanāksmē.

4. Priekšlikums regulai par tiesu iestāžu sadarbības digitalizāciju un tiesu pieejamību civillietās, komerclietās un krimināllietās un priekšlikums direktīva par tiesiskās sadarbības digitalizāciju (vispārējā pieeja)
2021. gada 1. decembrī Eiropas Komisija nāca klajā ar diviem priekšlikumiem:
- priekšlikumu regulai par tiesu iestāžu sadarbības digitalizāciju un tiesu pieejamību civillietās, komerclietās un krimināllietās un par grozījumiem dažādos tiesību aktos tiesu iestāžu sadarbības jomā[footnoteRef:7] (turpmāk – Regulas priekšlikums), un [7:  https://ec.europa.eu/info/sites/default/files/law/cross-border_cases/documents/1_1_178479_regul_dig_coop_en.pdf.pdf] 

- priekšlikumu direktīvai, ar ko groza Padomes direktīvu 2003/8/EK, Padomes pamatlēmumus 2002/465/JHA, 2002/584/JHA, 2003/577/JHA, 2005/214/JHA, 2006/783/JHA, 2008/909/JHA, 2008/947/JHA, 2009/829/JHA un 2009/948/JHA, un Eiropas Parlamenta un Padomes direktīvu 2014/41/ES par Eiropas izmeklēšanas rīkojumu krimināllietās (turpmāk – Direktīvas priekšlikums). 
Regulas priekšlikuma mērķis ir palielināt ES dalībvalstu kompetento iestāžu tiesiskās sadarbības efektivitāti un noturību, izveidojot digitālu saziņas kanālu un šādā veidā dodot iespēju iedzīvotājiem un uzņēmumiem sazināties ar kompetentajām iestādēm, tostarp iesniegt prasības un elektroniski sazināties ar tiesām un kompetentajām iestādēm. Ar Regulas priekšlikumu tiks dota iespēja piedalīties mutiskā uzklausīšanā, izmantojot videokonferenci vai citu distances saziņas tehnoloģiju, kā arī veicinās tiesu pieejamību pārrobežu procedūrās, samazinot to izmaksas un padarot šīs procedūras drošākas. Šis pilnveidotais tiesiskais regulējums novērsīs līdzšinējās praktiskās problēmas gan elektronisko dokumentu izmantošanā pārrobežu lietās, gan videokonferences izmantošanu tiesvedībā. Tas noteiks elektronisko saziņas veidu starp kompetentajām iestādēm dalībvalstīs kā primāro saziņas kanālu, tādējādi paātrinot informācijas, t.sk. elektronisko dokumentu apriti, kā arī padarīs Eiropas procedūras pieejamākas privātpersonām, izveidojot Elektronisko Eiropas piekļuves punktu E-tiesiskuma portālā. Regulas priekšlikumā tiek paredzēts, ka dokumenti, kas pārsūtīti elektroniski, nedrīkst tikt noraidīti tikai tāpēc, ka tie sūtīti elektroniski.
Savukārt Direktīvas mērķis ir modernizēt un ieviest grozījumus spēkā esošajos pamatlēmumos un direktīvās, kas attiecas uz sadarbību civillietās, komerclietās un krimināllietās, lai, salāgojot tos ar Regulas priekšlikuma noteikumiem, iekļautu atsauces uz digitāliem saziņas līdzekļiem kā noteikts Regulas priekšlikumā, un attiecīgi, lai izvairītos no nenoteiktības par saziņas līdzekļiem, kas jāizmanto atbilstoši esošajiem tiesību aktiem.
Kopš 2021. gada decembra par šiem priekšlikumiem ir notikušas regulāras ekspertu sanāksmes. Čehijas prezidentūras laikā tika izstrādāta gala kompromisa redakcija, par kuru Padomes sanāksmē plānots panākt vispārēju pieeju. 
Latvija kopumā atbalsta rosinātās tieslietu jomas digitalizācijas tiesiskā regulējuma pilnveides iniciatīvas. Vienlaikus, Latvijas ieskatā šodienas vajadzības mūsdienu Eiropā pēc digitāliem risinājumiem tieslietu jomā pieprasa straujāku progresu moderno tehnoloģiju ieviešanā, tāpēc Latvija vēlētos redzēt ambiciozākus EK īstenošanas aktu izstrādes un pārejas perioda termiņus, ar kuriem noteikta atsevišķu Eiropas procedūru digitalizācija kontekstā ar decentralizētas interneta tehnoloģiju (IT) sistēmas ieviešanu. 
Latvija uzsver, ka Eiropas tieslietu digitālo mērķu sasniegšanai kritiski svarīgs priekšnoteikums ir atbilstoša finansējuma pieejamība nacionālo īstenošanas pasākumu veikšanai, jo sevišķi, kas saistās ar decentralizētās IT sistēmas ierīkošanu un nepieciešamo pielāgojumu veikšanu sadarbspējas nodrošināšanai atbilstošajās nacionālajās IT sistēmās. Tāpat arī finansējums būs nepieciešams ieviesto risinājumu uzturēšanai un attīstībai, kā arī lietotāju apmācībām un atbalsta dienesta darbībai. Tāpēc būtiski , lai tieslietu digitalizācijas iniciatīvas ieviešanas pasākumu īstenošanai dalībvalstīm būtu savlaicīgi pieejams atbalsts ES finanšu instrumentu programmās nepieciešamajā apjomā.
Čehijas prezidentūras izstrādātās kompromisa redakcijas atbilst Latvijas nacionālajai pozīcijai. Latvija atbalsta Regulas priekšlikuma un Direktīvas priekšlikuma vispārējās pieejas apstiprināšanu[footnoteRef:8]. [8:  Latvijas nostāja par Regulas un Direktīvas priekšlikumiem atspoguļota nacionālajā pozīcijā Nr. 1 par priekšlikumu Eiropas Parlamenta un Padomes regulai par tiesu iestāžu sadarbības digitalizāciju un tiesu pieejamību civillietās, komerclietās un krimināllietās un par grozījumiem dažādos tiesību aktos tiesu iestāžu sadarbības jomā un par priekšlikumu Eiropas Parlamenta un Padomes direktīvai, ar ko groza Padomes direktīvu 2003/8/EK, Padomes pamatlēmumus 2002/465/JHA, 2002/584/JHA, 2003/577/JHA, 2005/214/JHA, 2006/783/JHA, 2008/909/JHA, 2008/947/JHA, 2009/829/JHA un 2009/948/JHA, un Eiropas Parlamenta un Padomes direktīvu 2014/41/ES par Eiropas izmeklēšanas rīkojumu krimināllietās. Pozīcija iesniegta apstiprināšanai Ministru kabineta 2022. gada 6. decembra sēdē.] 

5. Priekšlikums direktīvai par stratēģisku tiesvedību pret sabiedrības līdzdalību[footnoteRef:9] (politiskās debates) [9:  Spēkā pozīcija Nr.1 "Par priekšlikumu Eiropas Parlamenta un Padomes direktīvai par sabiedrības līdzdalībā iesaistījušos personu aizsardzību pret acīmredzami nepamatotu vai ļaunprātīgu tiesvedību ("stratēģisku tiesvedību pret sabiedrības līdzdalību")", kas apstiprināta 2022. gada 2. novembra MK sēdē.] 

2022. gada 27.aprīlī Eiropas Komisija nāca klajā ar priekšlikumu Eiropas Parlamenta un Padomes direktīvai par sabiedrības līdzdalībā iesaistījušos personu aizsardzību pret acīmredzami nepamatotu vai ļaunprātīgu tiesvedību ("stratēģisku tiesvedību pret sabiedrības līdzdalību"[footnoteRef:10])[footnoteRef:11] (turpmāk – Direktīvas priekšlikums).  [10:  strategic lawsuits against public participation]  [11:  https://eur-lex.europa.eu/legal-content/LV/TXT/?uri=CELEX:52022PC0177 ] 

Acīmredzami nepamatota vai ļaunprātīga tiesvedība pret sabiedrības līdzdalību (turpmāk — SLAPP) ir īpaši kaitniecisks aizskaršanas un iebiedēšanas veids, ko izmanto pret personām, kas iesaistās sabiedrības interešu aizstāvēšanā. Tās ir nepamatotas vai pārspīlētas tiesvedības, ko parasti ierosina ietekmīgas privātpersonas, lobiju grupas, korporācijas un valsts iestādes pret personām, kuras pauž kritiku tiesvedības prasības iesniedzējiem vai nāk klajā ar viņiem neērtiem vēstījumiem kādā sabiedrības interešu jautājumā. Direktīvas priekšlikuma mērķis ir izveidot vienotu ES izpratni par to, kas ir SLAPP, un ieviest procesuālās garantijas, kā arī nodrošināt tiesām efektīvus līdzekļus, lai vērstos pret SLAPP, un lai personas varētu saņemt aizsardzību.
Kaut arī dalībvalstis ekspertu darba grupās ir atbalstījušas Direktīvas priekšlikuma mērķi, ir identificēta nepieciešamība nodrošināt, ka pret SLAPP vērstie pasākumi nekavēs likumīgu prasību iesniegšanu tiesās. Dalībvalstis ir minējušas, ka Direktīvas priekšlikumā paredzētajām procesuālajām garantijām jābūt mērķtiecīgām un jāatbilst tiesībām uz taisnīgu tiesu, arī lai novērstu ļaunprātīgas izmantošanas risku, ko varētu īstenot personas, kuras direktīvas priekšlikums paredz aizsargāt. Turklāt Direktīvas priekšlikuma tekstā būtu jāuzsver, ka tiesām ir jāveic atbilstošs pieteikuma izvērtējums pirms tas tiek noraidīts kā acīmredzami nepamatots vai tiek piemērots kāds no tiesiskās aizsardzības līdzekļiem, kas paredzēti direktīvas priekšlikumā. Tiem, kas apzināti izplata nepatiesas ziņas un dezinformāciju nolūkā kaitēt kādas personas reputācijai, nebūtu jāpiešķir direktīvas priekšlikumā paredzētā aizsardzība.
Ņemot vērā iepriekš minēto, Čehijas prezidentūra ministrus aicina diskutēt par šādu jautājumu:

Vai direktīvas priekšlikumā būtu jāparedz pienācīgi aizsardzības pasākumi pret civilprocesa ļaunprātīgu izmantošanu lietās, kas ierosinātas, lai novērstu, ierobežotu vai sodītu sabiedrības līdzdalību un plašsaziņas līdzekļu brīvību un plurālismu, vienlaikus nodrošinot, ka tiek saglabātas tiesības uz efektīvu tiesas pieejamību?

Latvija kopumā pauž atbalstu direktīvas priekšlikumam un tajā noteiktajiem mērķiem aizsargāt pret nepamatotām un ļaunprātīgām tiesvedībām personas, kuras iesaistījušās sabiedrības interešu aizstāvībā. Ņemot vērā jautājuma aktualitāti un starptautiski jau zināmos gadījumus par vēršanos pret sabiedrības interešu aizstāvjiem (tostarp diemžēl pat ar letālām sekām), Latvijas ieskatā, ir jāparedz pienācīgi aizsardzības pasākumi, lai šādi gadījumi tiktu novērsti jau sākuma stadijā vai samazināti līdz minimumam.
Latvija respektē un ievēro LR Satversmē un starptautiskajās normās noteiktās cilvēka pamattiesības, tostarp tiesības uz pieeju tiesai. Vienlaikus Latvija vēlas uzsvērt, ka tiesības uz pieeju tiesai nav absolūtas. Saskaņā ar ES Pamattiesību hartas 47.pantu ikvienai personai, kuras tiesības un brīvības, kas garantētas ES tiesībās, tikušas pārkāptas, ir tiesības uz efektīvu tiesību aizsardzību. Proti, no minētā panta izriet princips, ka aizsargātas tiek tikai tādas tiesības, kuras tiek izlietotas labā ticībā. Ne ES tiesībās, ne citās starptautiskajās normās netiek garantētas un aizsargātas tādas tiesības, kas tiek izlietotas ļaunprātīgi, nevis ar mērķi aizsargāt savas tiesības vai intereses, bet ar mērķi kādai personai nodarīt kaitējumu, apklusināt viņu vai kā citādi ierobežot viņas tiesības. Šis aspekts nereti tiek aizmirsts, argumentējot ar nepieciešamību saglabāt tiesības uz pieeju tiesai ikvienam un visos gadījumos. Līdz ar to, Latvijas ieskatā, minētais ir jāpatur prātā, arī strādājot pie Direktīvas priekšlikuma.


Padomes sanāksmes tieslietu sadaļā ir ietveri šādi neleģislatīvie darba kārtības jautājumi:

1. Padomes secinājumi par cīņu pret nesodāmību saistībā ar noziegumiem, kas izdarīti saistībā ar Krievijas agresiju Ukrainā[footnoteRef:12] (apstiprināšana)  [12:  Spēkā Ārlietu ministrijas pozīcija Nr. 1 par 2022. gada 20.-21. oktobra Eiropadomē izskatāmajiem jautājumiem, kas apstiprināta 2022. gada 18.oktobra MK sēdē.] 

2022.gada 23.septembrī tika publicēts ES Padomes secinājumu projekts par cīņu pret nesodāmību saistībā ar noziegumiem, kas izdarīti saistībā ar Krievijas agresiju Ukrainā. Padomes secinājumu projektā ir iestrādāti arī Eiropadomes norādes par atbalsta sniegšanu Ukrainā cietušajiem, analizējot iespējas konfiscēt iesaldētos aktīvus, saukšanu pie atbildības par agresijas noziegumiem. ES Padomes aicinājums dalībvalstīm ir pieņemt nepieciešamos nacionālo regulējumu, sniegt atbalstu Ukrainas Ģenerālprokuratūrai,  nosūtīt savus ekspertus uz Ukrainu, sniegt atbalstu tiesiskajai sadarbībā. 
[bookmark: _Hlk120604361]Čehijas prezidentūra aicinās tieslietu ministrus apstiprināt izstrādātos Padomes secinājumuspar cīņu pret nesodāmību saistībā ar noziegumiem, kas izdarīti saistībā ar Krievijas agresiju Ukrainā.
Latvija atbalsta minēto Padomes secinājumu pieņemšanu. 

2. Padomes secinājumi par Eiropas Tiesu iestāžu tīkla kibernoziedzības jautājumos kapacitātes stiprināšanu[footnoteRef:13] (apstiprināšana)  [13:  “Latvijas kiberdrošības stratēģija 2019.-2022. gadam”, kas apstiprināta 2019.gada 17.septembra MK sēdē.] 

Eiropas Tiesu iestāžu tīkls kibernoziedzības jautājumos (turpmāk - EJCN) izveidots 2016. gadā un sniedzis ieguldījumu kibernoziedzības apkarošanā visā Eiropā. Balstoties uz šī tīkla, izveidota sadarbība starp praktizējošiem speciālistiem, kas specializējušies kibernoziegumu radīto problēmu risināšanā. Tomēr tīkla potenciāls vēl nav sasniegts. EJCN trūkst savu gan finansiālu, gan darbinieku resursu, un atšķirībā no citu Eurojust speciālistu tīkliem, piemēram, Eiropas Tiesiskās sadarbības tīkla (EJN), kopējas izmeklēšanas grupu (JIT) tīkla vai Genocīda apkarošanas tīkla, tai nav pastāvīgas atbalsta struktūras, kas varētu organizēt un koordinēt tās darbību.
Čehijas prezidentūra uzskata, ka ir vajadzīga kopīga politiska apņemšanās nodrošināt, ka EJCN rīcībā ir resursi un instrumenti, kas nepieciešami tās lomas īstenošanai. Tādēļ Čehijas prezidentūra aicina ES dalībvalstis atbalstīt Padomes secinājumu projektu par EJCN spēju uzlabošanu.
Latvija atbalsta minēto Padomes secinājumu pieņemšanu.

3. Eiropas Savienības pievienošanās Eiropas Cilvēka tiesību un pamatbrīvību aizsardzības konvencijai[footnoteRef:14] (politiskās debates) [14:  Ārlietu ministrijas kompetences jautājums; Latvijai ir izstrādāta nacionālā pozīcija Nr. 2 par turpmāko rīcību attiecībā uz Eiropas Savienības pievienošanos Eiropas Cilvēka tiesību un pamatbrīvību aizsardzības konvencijai, kas plānota apstiprināt 2022.gada 6.decembra Ministru kabineta sēdē un 2022.gada 7.decembra Saeimas Eiropas lietu komisijā.] 

Kopš 2020.gada ir atsāktas aktīvas sarunas par ES pievienošanos Eiropas Cilvēka tiesību un pamatbrīvību aizsardzības konvencijai (Konvencija), attiecībā uz kurām darbs norit divos līmeņos. Pirmkārt, diskusijas norit Eiropas Padomes (EP) paspārnē izveidotajā darba grupā “46+1”[footnoteRef:15] un ES Padomes darba grupā FREMP (Citizens’ Rights and Free Movement of Persons). Tā EP līmenī sarunas notiek par Pievienošanās līguma tekstu un tā paskaidrojošo dokumentu, savukārt FREMP darba grupā norit diskusijas par ES Iekšējiem noteikumiem, kas būs pakārtoti Pievienošanās līgumam, un ES kopējo pozīciju EP “46+1” darba grupas ietvaros. Šobrīd galvenie jautājumi, ko izskata abos līmeņos, ir Pievienošanās līguma teksts (EP), jautājumi par sarunu 4.grozu (KĀDP) un ES iekšējo mehānismu personu sūdzību izskatīšanu iespējamiem pārkāpumiem, kas radušies KĀDP aktu rezultātā (FREMP), un ES dalībvalstu balsošanu EP Ministru vietnieku komitejā, kas uzrauga Eiropas Cilvēktiesību tiesas (Tiesa) spriedumu izpildi (gan FREMP, gan EP). [15:  Iepriekš “47+1”, kas pārdēvēta pēc Krievijas Federācijas izslēgšanas no EP.] 

Jau 2021.gada nogalē lielākais pavērsiens notika sarunās ES līmenī, kur attiecībā uz 4.groza jautājumiem no iepriekš izskatītā reatribūcijas mehānisma, atbilstoši kuram KĀDP pasākuma ietvaros īstenotās darbības tiktu attiecinātas uz kādu no ES dalībvalstīm un radītu nacionālo tiesu pienākumu izskatīt personu sūdzības par iespējamiem to tiesību pārkāpumiem šādu pasākumu ietvaros, vietā ES dalībvalstis uzsāka izskatīt alternatīvu variantu – interpretatīvo deklarāciju. Tā kā 2022.gada ietvaros šis mehānisms guvis plašu ES dalībvalstu atbalstu, tās šobrīd ļoti nopietni iepriekšējā re-atribūcijas mehānisma vietā apsver iespēju, noslēdzot Pievienošanās līgumu, pieņemt arī interpretatīvo deklarāciju, kas skaidrotu Līguma par Eiropas Savienību (LES) 6.pantu, 19.pantu un 24.pantu, kā arī Līguma par Eiropas Savienības darbību (LESD) 275.pantu. Proti, ar interpretatīvo deklarāciju dalībvalstis plāno paredzēt ES tiesai (EST) tiesības pretēji līdzšinējai kārtībai izskatīt arī pieteikumus par dalībvalstu veiktiem pasākumiem, kas īstenoti KĀDP ietvaros un kas varētu radīt iespējamu cilvēktiesību pārkāpumu. Atsaucoties uz LES 6.panta otro daļu, kas noteic, ka ES ir jāpievienojas Konvencijai, 19.pantu, kas noteic EST fundamentālo lomu, nodrošinot tiesiskumu ES pamatlīgumu interpretācijā un piemērošanā, un 24.panta pirmo daļu, kas noteic, ka attiecībā uz KĀDP ir jāattiecina īpaši noteikumi, šobrīd FREMP ietvaros norit diskusijas par deklarācijas tekstu, kas paredzētu interpretatīvi paplašināt LESD 275.pantu. Turklāt uzsvērts, ka tādējādi tiktu efektīvi piemērota ES Pamattiesību hartas 47.pantā ietvertā garantija uz efektīviem tiesību aizsardzības līdzekļiem, potenciālajiem sūdzību iesniedzējiem izveidojot skaidru, pārredzamu un saprotamu sistēmu savu tiesību aizsardzībai. Interpretatīvās deklarācijas tekstā uzsvērts, ka pamatlīgumu interpretācija būtu vērsta tikai uz tām lietām, kuru pamatā varētu būt personu sūdzības par iespējamiem Konvencijas pārkāpumiem saistībā ar KĀDP pasākumu ietvaros veiktām darbībām. Turklāt sarunu FREMP ietvaros izskanējis apsvērums, ka šāds mehānisms būtu elegants risinājums EST 2013.gada viedokli Nr.2/13 konstatētajiem trūkumiem iepriekšējā pievienošanās līguma tekstā. Šādu risinājumu par pieņemamu un līgumiem atbilstošu ir atzinis arī ES Padomes Juridiskais dienests un Komisija. Vienlaikus atsevišķas delegācijas pret šādu risinājumu iebilst, apgalvojot, ka tas nonāktu pretrunā ES pamatlīgumiem, jo pārāk plaši interpretētu tajos ietvertās normas. 
2022.gada 26.oktobrī COREPER II ietvaros tika skatīts jautājums par FREMP darba grupas ietvaros sagatavoto interpretatīvo deklarāciju, nepieciešamību turpmāk vērtēt reatribūcijas mehānisma lietderību, kā arī par turpmākajiem soļiem sarunu 4.groza jautājumu risināšanā. Līdzīgus jautājums prezidentūra ir izvirzījusi arī ES Tieslietu un iekšlietu ministru padomes 2022. gada 8. – 9. decembra sanāksmē.
Latvija atbalsta ES pievienošanos Konvencijai un aktīvi piedalās sarunās gan ES, gan EP līmenī. Latvijas ieskatā, šobrīd darbs būtu turpināms ar interpretatīvās deklarācijas projektu, noliekot malā (setting aside) reatribūcijas mehānismu, kas dažādu praktisku un tehnisku apsvērumu dēļ līdzšinējo diskusiju un sarunu ietvaros atzīts par pārlieku sarežģītu, un kuru turklāt par nesaprotamu un pārlieku sarežģītu EP“46+1” darba grupā atzinušas arī tās EP dalībvalstis, kuras nav ES dalībvalstis. Latvija uzskata, ka 4.sarunu groza jautājumi būtu risināmi ES iekšienē un izvairoties no grozījumiem pamatlīgumos. Latvijas ieskatā, lai šāds risinājums sasniegt tā mērķi un nodrošinātu ES tiesību ievērošanu, tam būtu jābūt saskanīgam ar tiesiskās noteiktības principu, kā arī jābūt vērstam uz personai skaidra mehānisma izveidi, kas neradītu pārlieku lielus sarežģījumus tā praktiskai ieviešanai arī dalībvalstīm. Līdz ar to Latvija apzinās, ka interpretatīvā deklarācija ir mehānisms, kas konceptuāli paplašina pamatlīgumu normas par EST kompetencēm skatīt personu sūdzības par iespējamiem cilvēktiesību pārkāpumiem KĀDP pasākumu rezultātā, kur būtisks jautājums būs par to, vai ar deklarāciju pietiktu, lai tādējādi interpretētu pamatlīgumus. Tomēr, ņemot vērā, ka šis ir atzīts par reālāko, piemērotāko un labāko risinājumu, ko, balstoties uz EST judikatūru, turklāt par tādu atzīst arī ES Padomes Juridiskais dienests un Komisija, varam atbalstīt interpretatīvo deklarāciju.

